b'\n_START_ARTICLE_\nAngiotensin\xc4\x83\n_START_PARAGRAPH_\nAngiotensina este un hormon peptidic care determin\xc4\x83 vasoconstric\xc8\x9bie, \xc8\x99i, ulterior, cre\xc8\x99terea tensiunii arteriale. Acesta este parte a sistemului renin\xc4\x83-angiotensin\xc4\x83. Angiotensina stimuleaz\xc4\x83 eliberarea de aldosteron, hormon corticosuprarenal. Aldosteronul determin\xc4\x83 reten\xc8\x9bia de sodiu, care la fel duce la cre\xc8\x99terea tensiunii arteriale.\n_START_SECTION_\nCardiovasculare\n_START_PARAGRAPH_\nEle sunt vasoconstrictoare puternice directe, av\xc3\xa2nd efect at\xc3\xa2t pe artere, c\xc3\xa2t \xc8\x99i pe vene. Angiotensina II are poten\xc8\x9bial protrombotic prin adeziunea \xc8\x99i agregarea trombocitelor \xc8\x99i sinteza de inhibitori ai activatorilor plasminogenului. Stimuleaz\xc4\x83 cre\xc8\x99terea miocitelor \xc8\x99i a celulelor musculare netede, determin\xc3\xa2nd hipertrofie cardiac\xc4\x83.\n_START_SECTION_\nSNC\n_START_PARAGRAPH_\nAngiotensina II are efect dipsogen (cre\xc8\x99te senzatia de sete) prin efectele sale asupra organului subfornical al creierului; scade r\xc4\x83spunsul reflexului baroreceptor, \xc8\x99i stimuleaz\xc4\x83 ingestia de sare. Angiotensina cre\xc8\x99te secre\xc8\x9bia de ADH \xc3\xaen neurohipofiz\xc4\x83, precum \xc8\x99i secre\xc8\x99ia de ACTH din adenohipofiz\xc4\x83.\n_START_SECTION_\nGlande suprarenale\n_START_PARAGRAPH_\nAngiotensina ac\xc8\x9bioneaz\xc4\x83 asupra cortexului suprarenal, determin\xc3\xa2nd eliberarea de aldosteron, un hormon implicat \xc3\xaen reten\xc8\x9bia sodiului \xc8\x99i secre\xc8\x9bia potasiului la nivel renal. Concentra\xc8\x9bia plasmatic\xc4\x83 crescut\xc4\x83 a angiotensinei este responsabil\xc4\x83 pentru concentra\xc8\x9bia crescut\xc4\x83 a aldosteronului prezent \xc3\xaen timpul fazei luteale a ciclului menstrual.\n_START_SECTION_\nRenal\n_START_PARAGRAPH_\nAngiotensina are un efect direct asupra tubilor proximali, prin cre\xc8\x99terea reabsorb\xc8\x9biei de sodiu. Cre\xc8\x99terea tensiunii arteriale va men\xc8\x9bine presiunea de perfuzie renal\xc4\x83, \xc3\xaens\xc4\x83 constric\xc8\x9bia arteriolelor glomerulare aferente \xc8\x99i eferente va tinde s\xc4\x83 limiteze fluxul sanguin renal. Efectul asupra rezisten\xc8\x9bei arteriolei eferente este mai mare dec\xc3\xa2t asupra celei a arteriolei aferente, datorit\xc4\x83 diametrului bazal al acesteia mai mic. Concentra\xc8\x9bii mari ale angiotensinei pot contracta mezangiul glomerular, reduc\xc3\xa2nd suprafa\xc8\x9ba de filtrare glomerular\xc4\x83. Angiotensina II determin\xc4\x83 eliberarea local\xc4\x83 de prostaglandine, care pot declan\xc8\x99a vasodilata\xc8\x9bie renal\xc4\x83.'